A Bizottság határozata
(2003. augusztus 19.)
a Traces néven ismert integrált számítógépes állat-egészségügyi rendszer kifejlesztéséről
(az értesítés a C(2003) 2983. számú dokumentummal történt)
(2003/623/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb 2002/33/EK európai parlamenti és tanácsi irányelvvel [1] módosított, egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre [2], és különösen annak 20. cikkének (3) bekezdésére,
tekintettel a legutóbb 806/2003/EK rendelettel [3] módosított, az állat-egészségügyi behozatali eljárások számítógépesítéséről (Shift program), és a 90/675/EGK, 91/496/EGK, 91/623/EGK irányelv, illetve a 90/424/EGK határozat módosításáról, továbbá a 88/192/EGK határozat hatályon kívül helyezéséről szóló, 1992. július 13-i 92/438/EGK tanácsi határozatra [4], és különösen annak 12. cikkére,
tekintettel a legutóbb 806/2003/EK rendelettel módosított, az állat-egészségügyi kiadásokról szóló, 1990. június 26-i 90/424/EGK tanácsi határozatra [5], és különösen annak 37. cikkének (2) bekezdésére és 37a. cikkének (2) bekezdésére,
mivel:
(1) Az állat-egészségügyi hatóságokat összekötő számítógépes hálózatról (Animo) szóló, 1991. július 19-i 91/398/EGK bizottsági határozat [6] meghatározza az állat-egészségügyi egységeket összekötő kommunikációs hálózatra irányadó elveket.
(2) A Shift programban kitűzött, a közösségi behozatali követelményekre vonatkozó adatbázis létrehozásáról szóló, 1992. november 19-i 92/563/EGK bizottsági határozat [7] megállapítja, hogy a Bizottságnak ki kell fejlesztenie a vonatkozó adatbázisokat.
(3) Az elektronikus aláírásra vonatkozó közösségi keretfeltételekről szóló, 1999. december 13-i 1999/93/EK európai parlamenti és tanácsi irányelv [8] arra törekszik, hogy garantálja az elektronikus kommunikációs eszközök biztonságát és a beléjük vetett bizalmat, és lehetővé tegye a nemzeti és közösségi hatóságok számára azok használatát az egymás közötti, valamint a polgárokkal és a gazdasági szereplőkkel folytatott kommunikációban egyaránt.
(4) A ragadós száj- és körömfájás elleni Európai Unión belüli védekezést célzó 2001. évi intézkedésekről, és az állatbetegségek Európai Unión belüli megelőzését és az ellenük való védekezést célzó jövőbeli intézkedésekről szóló, A5-0405/2002 európai parlamenti jelentés 123. pontja kiköti, hogy a Bizottságnak késedelem nélkül intézkednie kell az élő állatok Európai Unión belüli szállítását ellenőrző jelenlegi rendszer (Animo rendszer) továbbfejlesztéséről.
(5) Az integrált számítógépes állat-egészségügyi rendszer kifejlesztéséről szóló, 2002. december 30-i 2003/24/EK bizottsági határozat [9] megállapítja, hogy a második szakaszban a Bizottságnak ki kell fejlesztenie az új Animo rendszert.
(6) A funkciók és a felhasználói felületek optimalizálása érdekében a tagállamokat szorosan be kell vonni az integrált számítógépes állat-egészségügyi rendszer kifejlesztésébe.
(7) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az Animo és a Shift rendszer funkcióit egyesítő, Traces elnevezésű egységes szerkezet 2003/24/EK határozatban előírt létrehozásával összefüggésben a Bizottság kifejleszti az új Animo rendszert, és azt a tagállamok számára hozzáférhetővé teszi.
2. cikk
Az 1. cikkben említett új Animo rendszer kifejlesztésére a Bizottság költségvetése 300000 EUR.
3. cikk
Az Egészségügyi és Fogyasztóvédelmi Főigazgatóság főigazgatója felhatalmazást kap arra, hogy a Bizottság nevében az e határozat végrehajtásához szükséges szerződéseket aláírja.
4. cikk
Ennek a határozatnak a tagállamok a címzettjei.
Kelt Brüsszelben, 2003. augusztus 19-én.